שאלה: אמונה: היי כבוד הרב, קוראים לי. אני באה ממשפחה מסורתית שומרת שבת, רציתי לשאול אותך כמה שאלות עקרוניות על היהדות ואשמח אם תוכל לעזור לי. הינה מספר שאלות אשמח אם תוכל להתייחס אליהן: 1. למה כבר מזה למעלה מ2000 שנה לא היה שום קשר לאף אדם עם אלוהים? למה כבר אין נביאים? למה לא מקריבים קורבנות? למה אלוהים לא אומר לנו מהי הדרך הנכונה? אם לא נדע מה הפלא שכל אדם חיי על פי רצונו. כיום קיימות שלושה דתות עיקריות: היהדות הנצרות והאיסלם, שכולן מאמינות באותו האלוהים, אבל אף אחד לא יודע מהי הדרך הנכונה להאמין בו, למה זה ככה? למה אלוהים לא אומר לנו מהי הדרך הנכונה? האנושות הורגת אחד את השני בגלל אמונות באל שלהם, ובדרך שלהם שלדעתם היא הנכונה, אני מניחה שאלוהים לא היה חפץ בזה, אני רואה בכל כך הרבה מאמינים באותו האלוהים כמצב אידיאלי, שזה מה שהוא היה רוצה, שאנשים יקדישו את חייהם לאמונה ולשמירת מסורת בדרך הנכונה, למה הוא לא אומר לנו מהי הדרך הנכונה? 2.קראתי בהרבה מקורות מהתנ"ך שהעונש לרצח אדם אחד הוא גזר דין מוות, תמיד חשבתי שאין זאת זכותו של אדם אחר לקבוע האם אדם זכאי להמשיך לחיות או לא והדבר צריך להיות ביד אלוהים, אבל האם מבחינת היהדות זה עונש לגיטימי ונכון גזר דין מוות לרוצחים? 3.בבראשית כתוב "בראשית ברא אלוהים את השמים ואת הארץ והארץ הייתה תהו ווהו וחושך על פני תהום" רציתי לדעת האם אלוהים ברא את העולם או שכבר העולם היה קיים והוא היה צריך לעשות בו סדר? כי אם הוא ברא את העולם איך יכול להיות שיש מאובנים שקיימים כבר מליוני שנים? 4.אני מניחה שהזמנים שכתובים בתנ"ך לא נמדדים כמו הזמנים כיום, כלומר, אם נאמר שאדם הוא בן 400 שנה, לא ייתכן כי הוא באמת בן 400 שנה בספירה של היום נכון? הרי בני האדם אז לא ידעו שכדור הארץ מסתובב בסביב השמש ולוקח לו להקיף אותה 356 ימים, מכאן שהם לא ספרו שנה כ356 ימים, אבל מצד שני, הם כן ידעו וספרו על פי חודשים עבריים כי נאמר שהחודש הראשון הוא חודש ניסן, ואולי אף סופרים אותם כפי שאנו סופרים אותם כיום. תוכל לפתור לי את זה? חודש בתנך שווה ל30 ימים? שנה בתנך שווה ל356 ימים?
תשובה: 1. שימי לב שבתקופת התנ"ך, כאשר אלוקים שלח אלינו נביאים, הם לא הצליחו יותר! זה אחד המסרים של התנ"ך: ניסים כמו קריעת ים סוף או מעמד הר סיני. נביאים כמו משה, שמואל או ירמיהו. אפילו עונשים קשים 40 שנה במדבר, קורח ועדתו. שום דבר לא מצליח להפוך את האנשים לטובים מפני שהשינוי לטובה צריך לבא מבפנים. האירועים החיצונים יכולים לעורר ולחזק אבל הם לא מחוללים מהפכה אמונית אצל מי שלא מעוניין בכך. אלוקים רוצה שבני אדם יהיו מאמינים וטובים בגלל שהם רוצים, לא בגלל שמכריחים אותם. היהדות שונה לחלוטין מהנצרות והאסלאם אין כל מקום לדמות את היהדות אליהן מפני שהנצרות והאסלאם הם דתות אוניברסליות - הנוצרים מעוניינים שכל העולם יהיה נוצרי והמוסלמים שכל העולם יהיה מוסלמי, שתי הדתות הללו פעלו ומתאמצות בכך גם היום. אצל הנוצרים והמוסלמים אין קשר בין הדת והעם: יש ערבים נוצרים ויש ערבים מוסלמים. היהדות מראש מיועדת רק לעם ישראל. יהודי שייך גם לדת וגם לעם. אין יהודים נוצרים ואין יהודים מוסלמים. לפי אמונתנו לכל אדם יש תפקיד ולכל עם יש תפקיד. לעם ישראל יש את התפקיד שלו ולגויים התפקיד שלהם. התפקיד של עם ישראל - להוביל את האמונה בעולם, הדבר הזה נאמר כבר לאברהם אבינו "ונברכו בך כל משפחות האדמה", כך נאמר גם לפני מתן תורה "ואתם תהיו לי ממלכת כהנים וגוי קדוש". שבנו מגלות ארוכה ועלינו להתחזק ולהתארגן להמשיך במשימה הזאת כעם שחי בארצו במופת אמוני וחברתי. באשר לקרבנות, הם יתחדשו בעזרת ד. לקח לנו 2000 שנה לשוב לארצנו, אני בטוח שבעוד מספר שנים יבנה המקדש ונשוב להקריב קרבנות. 2. עונש מוות לרוצח מאוד הגיוני: א. מידה כנגד מידה בצורה הכי טבעית ומתבקשת - כמו שאתה רצחת יהרגו אותך. ב. טעם עמוק יותר - "שופך דם האדם באדם דמו ישפך" מדוע? "כי בצלם אלוקים עשה את האדם" מעשה הרצח הוא פגיעה בצלם אלוקים. הקב"ה נתן באדם נשמה - מדרגה רוחנית שאין בשום יצור אחד, לכן כל אדם יקר בעיני ד. אנחנו נתבעים להעניש ולנקום ברוצחים כחלק מהאחריות שלנו כלפי עצמנו וכלפי העולם. יש לנו בחירה חופשית. הקב"ה דורש מאתנו לנהל את חיינו על פי התורה. זה התפקיד שלנו. אנחנו שומרים שבת, אנחנו בונים מקדש ובאותה מידה אנחנו עושים צדק בארץ. 3. המאובנים שייכים לכל מני ארועים שהיו בתחילת הבריאה. ח אומרים שהקב"ה  היה בורא עולמות ומחריבן, כנראה לכך שייכים גם הדינוזאורים ועוד יצורים שהיו לפני מליוני שנים. כל הרקע הזה שייך למה שהתורה מתארת בבריאת הימים הראשונים שלא היו ימים של 24 שעות אלא נמשכו מליוני שנים רבות. 4. שנה נמשכת 365 ימים. השנה מורגשת לפי העונות: כאשר חוזר הסתיו מבינים שחלפה שנה. יש לכך גם ביטויים יותר מדויקים (זווית השמש בשמים) אלו דברים שידעו בתנ"ך. חלוקה של 365 ימי השנה ל- 12 קובעת את משך של כל חודש סביב 30 יום. אין לכך קשר לידיעה אודות מסלול כדור הארץ סביב השמש. באשר לגיל של האנשים: לפי התנ"ך, בהתחלה חיו שנים רבות אבל לאחר מכן, מימי משה הגילים דומים למקובל כיום. לכן אני רואה את המספרים כמשקפים מציאות אמתית, אפשר שדמויות בראשית היו חסונות יותר ולכן האריכו ימים.